khistorydata/jeongjo-sjw-relations huggingface dataset:
정조 21년 · 목
敎曰今聞明日閣班卿不入來云卿何若是也卿雖萬番若是予有一副所執不惟不撓於李泰賢而已知予意者卿卿爲首相明日冬至候班欲爲在家乎此意卽令入侍史官傳諭于左議政○良倜書啓臣敬奉聖諭馳往傳諭于左議政蔡濟恭則以爲明日一陽初生此萬品昭蘇之機也況國家景祿川至震宮册禮億兆顒企當此之時臣雖微命如縷彝性尙存則豈不進身候班少伸微誠兼請賜對仰稟慶禮之卜而素患積塊自再昨夜大肆衝亘起動無望閣班之不進是豈臣樂爲哉此際臺評又發矣原疏不得寓目雖未知其遣辭如何而以傳敎中縷縷辭旨見之其凌踏無餘可以知矣臣老不死今日朝廷非彈臣無以振發臺風臣亦人耳豈不苦且惱乎雖然此則一付之勤攻好矣於臣何關第兹病狀如右所陳常禮亦將廢闕此非人理也衾裏悲泣不能定情此際入侍史官奉傳聖諭旨意懇惻逈出常格至以冬至候班欲爲在家爲問至於知予意者卿五字臣是何人敢當此敎惶霣震剝不知所爲今夜調攝如或可强明曉謹當擔詣闕外朝房瞻望五雲以盡舞蹈之誠云矣敎以不爲多費辭敎者政以不屑於本事也且況向上者率敎反於是者予莫之知則亦豈特爲左相一人地而然哉以大官居首相者予心爲心協贊模範卽目下第一義此意更爲傳諭
정조 21년 · 강
假注書宋應圭以左議政蔡濟恭附奏書啓
정조 21년 · 목
應圭書啓臣敬奉聖諭馳往傳諭于左議政蔡濟恭則以爲臣俄上附奏病思慌亂告君之語專欠倫次伏地悸恐無以自恕卽者史官又臨傳宣聖諭臣方自居以人理全熄而聖上之置之人數欲令必參候班到底聖恩何其深且厚也噫臣於平日事殿下如父仰殿下如師所恨者才具魯莾無以協贊而其中之欲以殿下之心爲心者天地神明實所鑑臨況以目下第一義諄諄勉飭者亶不外此臣於是尤敢不顧諟明命而但念病在心腹長時發作心知事殿下日短伏地悲泣不知所達矣敎以都在史官口傳下敎之意更爲傳諭
정조 21년 · 강
遞兵曹判書李祖源以金尙集代之尋遞尙集更以祖源代之竝前望也
정조 21년 · 목
敎曰兵曹判書許遞前望單子入之待下批牌招傳授命召○尙集違召政院捧入推考傳旨敎以近頗衰老云而昨過重臣門前點下者意在於俾知記有之眷今見違牌傳旨果知其果難强許遞前望單子入之○敎曰非爲重臣也非爲本事也意在收攬威福新除授兵曹判書李祖源卽爲牌招傳授命召牌不進去來若有捧入承旨則當嚴處○敎曰以兵判不爲入來事更爲登徹承宣之罪當何居聞今日之敎無論兵判與承宣豈更有他辭乎姑以申令之意當該承宣不爲置律矣以此分付兵判處○敎曰豈可更煩辭敎乎承宣敢以上疏到院微稟乎當置重辟而今姑置之蔽一言曰兵判不出近日所謂矯俗正習之規模收綱攬紀之權度爲悖常亂憲者逞其私而濟其術一任其不率敎而莫可一變至道乎使古之人當之必當聞命竭蹶其敢違召乎又其敢尋章乎又其敢至今逡巡曰以席稿有若循例處義然乎兵判亦不欲勘罪又或更稟坐直承旨爲先難免重罪矣
정조 21년 · 강
遞藝文提學金載瓉
정조 21년 · 강
以李晚秀爲承旨前望也
정조 21년 · 강
命明日內閣冬至賀箋左相入參後爲之
정조 21년 · 목
敎曰明日內閣冬至賀箋左相進參然後進箋事令內閣知悉
정조 21년 · 강
命洪州前牧使柳誼勿推
정조 21년 · 목
備局啓言忠淸監司韓用和狀啓洪州牧上納砲保外各樣軍布元無純木備納事判付有問于前牧使草記之命矣謹依判付問于洪州前牧使柳誼則以爲洪州非宜綿之地而訓局所納獨爲純木事係民隱故參半以納之意有所仰達而京軍門云者卽訓局之謂也他衙門無純木以納之事云矣訓局軍需比他自別本邑亦非不能種綿之地謂不宜綿而一開參半之路他邑之似此者孰許孰否乎原擧條置之訓局雖是京軍門之一純木與錢木參半條件逈異而泛稱近來每以純木備納有若曾不純木而近乃純木者語涉不審請該前牧使推考敎以勿推
정조 21년 · 강
推吏曹判書沈煥之
정조 21년 · 목
承旨徐邁修啓言吏曹日課頒賜單子中奉朝賀李命植漏書來呈至於啓下之境事甚未安請原單子使之付標以入而當該堂上推考從之
정조 21년 · 강
詣璿源殿展拜仍詣景慕宮展拜召見左議政蔡濟恭於輿前
정조 21년 · 목
具翼善冠袞龍袍眞殿展拜後出萬安門乘輿由仁政門建陽門至弘化門外駐輿敎曰卿今日入來云入侍事遣史官傳諭于領府事卿來到朝房而不爲入來待卿入來然後內閣冬至問候進箋當爲之諸大臣引接亦待卿入來然後爲之而聞卿來到近處爲接卿面今又駐轎於正門之外待卿入來此意知悉事遣史官傳諭于左議政卿等亦欲引接而待左相造朝入侍事亦令史官傳諭于領敦寧右相又敎曰駐轎旣久雖踰午過申見卿造朝當進發此雖出於敦勉之意在卿道理若是邁邁者果合於道理乎否乎更令承宣傳諭此意于左議政以至今駐駕之意亦爲傳之又敎曰尙今駐轎於闕門者敬禮自敬禮國體自國體卿若念到於此豈待予言之諄諄更遣承旨傳諭于左相○承旨成鼎鎭書啓以爲臣敬奉聖敎馳往傳諭于左議政蔡濟恭則大臣今方造朝臣亦隨入敎以入來後入侍○予謂濟恭曰在卿體國之義何爲逡巡致有今日駐輦之擧乎拜宮歸後當登筵卿則姑先退待遂進詣入逌瞻門日瞻門至宮門外降輿詣版位行禮陞詣宮內奉審還入齋室少頃出齋室門乘輿由逌瞻門入弘化門明政門永淸門還內
정조 21년 · 강
召見時原任大臣閣臣禮堂于便殿內閣提學鄭民始沈煥之原任直提學徐浩修金載瓉徐龍輔鄭大容檢校直提學李晚秀原任直閣金勉柱南公轍金祖淳檢校待敎沈象奎李存秀禮曹判書李時秀參判尹得孚參議李鼎德
정조 21년 · 목
左議政蔡濟恭曰今日亞歲也元子宮册禮之仰請臣等屈指以竢今日者久矣此實宗社億萬年無疆之基殿下何待臣等之請而臣等之請卽億兆民情之所同也領敦寧金履素曰再昨年陳此請而旣未蒙兪昨年陳此請而又未準許遲待今日亦云晚矣臣等每承下敎豈不仰認惜福之聖意而今年則有若指期而待相率仰陳遵國家之典禮諒臣民之顒望亟賜允許不勝祈祝之至右議政李秉模曰此實八城臣民之所指日顒企者其禮則莫大之禮而其事則應行之事也今當一陽初生萬品維新之辰臣等相率仰請惟俟成命之卽下矣禮曹判書李時秀曰今日卽南至吉日也聞臣等之入來陳請擧國臣民以至婦孺吏隸莫不欣欣相告翹首祈祝臣是禮堂惟願奉承兪音擧行盛禮矣內閣提學鄭民始曰臣等之待今日者久矣亟擧盛典以答群情不容一日緩矣予曰昨年南至已悉諭予意卿等必已體認矣俄者領敦以惜禮爲言而予意非爲此也大扺元子定號之日卽國本已定之時而元子之名號甚大曰天子之元子曰雖小元子未必不如世子之號故從古豫建之請在於定號不在於封册封册不過儀文間事宗社之屬托億兆之係望何待儀文之備而有所加損乎且欲法堯舜當法祖宗稽之我家故事列聖朝册儲之禮隨時不同元無幾歲封册之著爲常例雖以耳目所覩記言之肅廟册禮在於七歲予之封册在於八歲國朝已行之禮可見愈晚愈好顧予否德治不徯志而若言其命哲命吉之本則實基於封册之遲此莫非先大王止慈之恩今兹册禮之更待一二年豈非繼述之一端乎大易之義潛龍勿用之時久然後方有飛龍在天之象周家八百之業雖稱發揚蹈厲而夫子之語武樂亦不越于遲之又久予方以遲久二字爲億萬年祈永之方此皆昨冬已諭於卿等者矣濟恭曰元子定號之日卽國本已定之時誠如聖敎臣等亦豈不知聖意所在夫殿下之心卽臣等之心臣等之心卽億兆之心此非說去說來上下爭難之事而國朝典章旣定元子之號則封册之禮卽次第事也所以人情之顒望必在於封册況我慈殿慈宮欣祝嘉悅之心尤當有倍於封册以前則以殿下先意承志之孝豈不思盛典之亟擧乎予曰予則猶以典禮之所在輿情之所同日前仰稟殿宮則以更待數年爲敎慈念之深遠可以仰認新曆才獻今日便是新年慈宮寶齡又添一薵予心一陪慶祝予之前後所諭於卿等者非予意也乃仰體慈意也濟恭曰殿宮此敎寔出於積慶養福靡不用極之盛意臣不勝欽仰而第伏念封册之後衣章煥新僚屬咸備睿度之自持睿學之成就亦豈不大有補益乎予曰卿言固好矣而若以應行之禮按例行之則入學封册嘉禮將逐年爲之儀文太涉張大年年稱慶不如合擧一年故乙卯之慶亦合六慶此予所以必欲遲待也至於入學則非設都監之事且天子之元子嫡子八歲入學卽三代古禮本不係於冠禮封册之先後昨年卿等之陳請旣命先設講學廳置師傅諭善等官今日卿等又以未準請爲鬱則待明年先擧入學之禮儘好而但有一事不能無咨且于中者夫拜先聖大禮也拜宗廟亦大禮也謁聖之先於廟見未知禮意之何如成周之制祀天於南郊以后稷配祀上帝於明堂以文王配所以尊尊而親親也事天則一也而后稷之於文王其所致隆自有先後之殊我國無郊祀予於太廟如南郊之禮於景慕宮如明堂之禮然則入學雖曰尊聖而尊天而後尊祖尊祖而後尊聖賈誼保傅傳亦言太子生三歲見於南郊至於過闕則下過廟則趨皆在於敎以三善之前賈誼雖非傳道之儒而漢興之初古禮可徵以此論之則廟見前謁聖恐難輕議又欲先行廟見則當用拜廟之服而封册前將不得備七章之儀此亦大有關於典章於古有何可據之禮乎濟恭曰此是王朝莫重莫大之典禮以臣等謏聞昧識無以仰對而拜聖之不當先於拜廟廟見之當備七章聖敎至當矣予曰世孫服色則用袞袍龍文則矩龍而元子服色則元無法服制度之可以遵用者儀章品式各有精義不可以臆見裁定矣履素曰今日仰請庶幾旣蒙兪音矣又承昨年下敎顒祝之餘下情誠萬萬抑鬱矣至於入學拜廟之先後以臣昧禮何敢仰對乎秉模曰臣則以爲入學之禮未必不可先擧九經之義尊賢先於親親謁聖者所以尊師也尊師卽尊賢也尊賢然後方學得尊祖敬天之道此所以三代之禮最重入學也予曰入學事更當深量下敎而至於僚屬咸備之言左相所奏最好講學輔導之責專在於師傅諭善而師傅及右諭善不爲上來左諭善年老難於獨賢且顏面已熟漸少嚴憚之意閣臣中南公轍卽予師傅之子也李晚秀亦以故相卽予最初講官之故使之隨入講席而此則與僚屬有異今若勿拘文蔭極擇有學識文行者增置僚屬進接講習之際多生面之人則警飭資益之方必勝於近密軟熟之臣且元孫之置師傅亦自予始官無常制惟求其人古有太子友東宮僚屬之稱今若勿拘員數略倣春桂坊之例則爲是職者不過如衛司之擇擬與林下旌招有異必無難進之義擧有與榮之心豈不兩便而俱好乎第其官名之如何爲稱卿等退而博考後筵稟定爲可濟恭曰擧國延頸之忱莫不以今日爲期臣等今承下敎唯唯而退則顒企之群情毋以齊曉矣予曰此是邦家莫大之慶禮今年固好明年亦好又明年亦好卿等之齊聲陳請亦好予之必欲遲待亦好此事惟有好一字卿等好爲入來好爲退待好矣
정조 21년 · 강
召見太常久任郞李東埴于便殿
정조 21년 · 강
命冬至祭享各處熟手令該曹分給米斗
정조 21년 · 목
戶曹啓言謹奉傳敎健元陵貞陵獻陵英陵光陵宣陵順陵靖陵溫陵禧陵泰陵穆陵長陵徽陵寧陵崇陵明陵翼陵懿陵惠陵元陵弘陵永陵顯隆園造果熟手各一名各米二斗題給
정조 21년 · 강
推承旨李海愚金達淳
정조 21년 · 목
政院啓言再昨夜兵曹判書李祖源處飭敎分書三張下本院而司謁互換來傳臣等錯誤謄頒臣等惶恐待罪而莫重傳命有此做錯揆以事體萬萬駭然原傳敎今方釐正頒布而當該司謁請令攸司從重科治敎以司謁嚴治爾等爲先推考傳敎改書出
정조 21년 · 강
以洪良浩爲藝文提學前望也尋遞以金載瓉代之前望也
정조 21년 · 강
遞差兵曹參知申鳳朝
정조 21년 · 목
政院啓言東西班曾經二品以上實職人例入於頒曆單子而今番兵曹單子修啓時老病在外者謂無擧案而不爲書入請當該堂上推考敎以聞是入直堂上所爲云遞差
정조 21년 · 강
重推前吏曹判書閔鍾顯
정조 21년 · 목
政院啓言御覽官案事體何等審愼修正堂上姓名錄入曾有定式而前吏曹判書閔鍾顯在任時所修官案旣多錯誤亦不錄入姓名事體所在極爲未安請從重推考允之
정조 21년 · 강
仁同府使崔獻重從縣道疏陳民瘼賜批仍命廟堂逐條覆啓
정조 21년 · 목
疏略曰本邑痼瘼如毛髮之無不受病矯捄非駑鈍之所可着手謹就其大者急者而略陳之其一曰軍政本邑民戶觀於每式帳籍號曰四千一百餘戶而此皆襲謬而虛增也前後流亡殆過千戶間有新接與漏戶者亦爲累百戶査之又査以得補失猶不滿三千七百餘戶而班戶過其半吏校校院生各驛屬他官軍殘疾鰥寡之類又居其半則官得以民使而身役之者實不過千戶然而兵訓禁御上納及正軍資保巡營各營鎭收布之屬合爲二千三百餘名若其本府馬步軍烽軍撥軍驛保各樣名目又在此數之外統以計之幾至四千名之多以若民戶較若軍總已不相當而況其故者殆踰三百逃者倍之歲遠年深便成鬼錄大扺軍政之日縮專由籍法之不明逃軍避役之類自其所居地方官逐式按籍某邑某後別爲一案又移該邑互相勘準如有漏案之類不許公文而圖頉俾得隨居而簽丁著爲令式邑邑皆然則均有所得俱無所失而奸民亦莫售其蝙蝠之計矣其一曰田政本邑素以褊小中經洛江水勢之所激囓雖在乎歲岸善滻落而況經壬子大潦便成一番滄桑庚子量以後歲月寢久鉤梯莫卞吏緣爲奸民與分利東田之卜混出於西田北畝之結折入於南畝且夫量後原田雖陳亦徵年年訴冤其牒成軸又其至冤者反畓也嶺俗善爲反畓遍審境內三分居一遇旱全棄殆甚於原畓而法無給災故災如今年而初不得擧論此蓋量久之爲弊也其一曰糴政本邑分留實總雖曰二萬九千九百餘石而溯考倉簿則半是虛留虛留之中吏奴之逋爲八千三百九十餘石民反爲二千二百五十餘石流來指徵無處者又爲一千一百餘石矣許多數爻收殺無望而誠使限以幾年排定分數寬其程課俾各盡力則稍可整頓而若夫指徵無處者旣無年限之可論則白減非邑倅之所敢請虛錄非臣職之所敢出臣於此誠莫知爲計也本邑大小公下一切皆出於民斂故民不支堪曾在六七十年前從民所願每年每戶各收牟一斗租二斗名之曰民役庫應一年公下行之已久公下轉加以其所收不能當所費每年加下輒爲三百餘石先貸倉穀已成邑例間或加斗以報倉貸而連仍歉荒流作虛留者今爲一千九百餘石此雖公用實則民逋今欲一時竝徵於民則戶出十斗始可了當旣無他條拮据而將至不得不徵民則此亦一體限年或爲一道也臣於看坪之路十里五里稀聞打租之聲前村後村無非捋稷之行到處遮訴者惟以活此軀命爲言執災多寡不甚爭難而輒曰朝夕溝壑不死則去身且不有安用災爲言出其情如泣如訴前後朝家之特恩異典至矣盡矣民雖至愚更何餘憾而第今口還尙無可望身役從以幷起民之倖望在於軍布結錢之退待麥後而此非一守臣所敢唐突煩請者則一邊賑飢一邊督納臣未敢知此時民心將如何鎭安也至若架山餉還之弊有不可毛擧而況其捧糴每在冬月嶺峻氷滑馬牛太半跌傷天寒雪積男女不勝負戴年豐而猶然況於飢荒之民乎纔因道請雖幸三分二捧留平倉而群情則猶以甲寅之全數捧留爲望而臣於此竊有區區愚見本府有所謂天生山城忠翼公郭再佑文集有曰仁同天生山城天生絕壁四面削立脫有緩急定爲必守之地今雖不得新創別般規模如架山之爲而本府旣有山城又有倉庫則本府軍餉許捧於本府山城此實慮遠蘇弊之兩得其宜何必捨本府之近而遠輸於架山以貽殘邑人民無窮之弊也其穀都數不過爲千六百石而平倉之捧已成近例則與其每煩狀請無寧永爲定式使本府山城兼作架山之外援則尤豈不有得於緩急之相須耶本府所在統營還穀中每年三四百石隨其所劃船運以納而其斛無量其米極精每當春納使民改舂而便費三石僅充二斛所縮之數則加徵於民不幾近於無名而厲民者乎今若一依各衙門耗條作錢例俾爲定式則可救此弊而又況今年則尤甚災邑難責常例倉簿旣如是枵然來春接濟所恃者惟營門之優劃移粟而惟此庫中已儲之穀又何可奪送飢民口吻中物耶明春則本邑當納之數姑許停免移劃於三道中稍實沿邑則於統營別無所損在本邑則受惠大矣凡此所陳莫非本邑朝夕存亡之機伏願亟令廟堂逐條稟旨分付道臣劃卽變通批以見爾跡嶺民之情如在目中卽令廟堂今日內逐條回啓待回下爾其隨處宣揚俾有安堵之效○備邊司啓言仁同府使崔獻重上疏逐條回啓事命下矣逃避軍丁之逐式按籍互相勘準事各邑軍丁之移居他邑者文移時居邑收布自是通行之例而必有舊居邑帳籍然後始許收徵亦是通行之例則今此所請卽是修明此例而已以單額言之則雖或此得彼失通兩境論之則自可得足補失無論時居官舊居官照此爲法不煩成案自可互驗另飭各邑申嚴舊式之意分付道臣田畓改量事雖非災歲之所可遽議悉心査陳頉此充彼則民之受利與改量無異此則使之營邑相議期有實效民反吏逋及民役庫虛留條限年排定事前後各邑之此等現發非一非再而許以限年之後仍復退年便作空言者亦多有之此非但穀簿耗縮之爲可悶其爲壞損法紀有不可言至於民役庫加下先貸云云尤極可駭旣已登聞之後決難置之竝與民反吏逋前後犯科之守令令該道査出現告仍令該府照法嚴勘其所矯捄之道亦爲論理狀聞後稟處軍布結錢退待麥秋事災邑民情孰不願退而本道災形無論三等邑若其被災處彼此無間或退或否非所可論置之架山餉還之移捧天生山城事山城民之生理專係餉穀之多少故前此天生山城之願峙餉穀非不久矣而兩山城設置各有所據千餘石穀物雖曰無多不可以一守令之論遽然許施亦令道臣狀聞後稟處本府所在統營還穀永爲作錢及姑免明春輸納事統還輸納實爲各邑切痼之弊而永爲作錢雖似有掣礙之端似此災年以錢收納必爲一分紓力之道令道帥臣往復相議俾有少益之效今年若許代錢則明春之以穀輸納自在勿論而外此尤甚邑統穀所在處亦必有似此民情便宜從事毋失其時擧行後形止一體狀聞之意請分付允之敎以籍法雖曰蕩然虛戶過四之一云者旣聞之後何可仍置乎前式磨勘守令問名拿處至於去來之勘準此固五家統之美制而籍法不嚴只欲管束必有擾民之端令道臣示此意從長修明期有實效結役加徵之弊意謂嶺歇於湖至登於守宰之章言念嶺民豈不切可矜昨見錦伯狀本欲飭完伯之袖手噤口此弊又聞於嶺南此邑如此則道內他邑可知其弊均莫曰上不知中不知之瑣務微事以今民窮財竭之時惟正外民瘼一任其歲加月增者豈成說乎先從該邑釐正仍及他邑而以其釐弊形止擧槪狀聞俾知重民事之意軍布結錢事該邑在尤甚秩其中難捧之類拔例退限雖近於見牛亦不至難從分付道臣與邑倅相議闊狹城餉事鎭長定式之方雖許狀聞稟處今年許施無所不可以此分付道臣此外諸條擧行後這卽狀聞無或過限事嚴飭爲小民不憚其徹漏酬應有此秉燭呼批爲道臣者亦何敢暇豫便逸不思對揚之道乎
정조 21년 · 강
詣毓祥宮行酌獻禮詣奉安閣展拜詣延祐宮宣禧宮行酌獻禮詣彰義宮藏譜閣展拜詣懿昭廟行酌獻禮
정조 21년 · 목
具翼善冠袞龍袍乘輿出協陽門降輿乘輦出敦化門至宮洞口降輦乘輿入宮門降輿入齋室親押香祝贊禮禮曹判書李時秀導詣版位行再拜禮命百官依例入參陞詣宮內三上香執爵獻爵大祝檢校待敎沈象奎讀祝文訖還復位行禮如儀禮畢詣奉安閣展拜奉審詣延祐宮行酌獻禮乘輿出宮大門至新橋前路駐輿命朝官及儒生祗迎人等入侍於輿前予曰予於拜此宮過此洞之時則每登洗心臺召見爾等者意有所在也爾等亦已知之矣今値日寒不爲登臺而此後則不待招集須各來會也仍命童子輩則各給紙幅筆枝以送遂進詣至宣禧宮齋室前降輿行酌獻禮如儀入齋室少頃乘輿出宮大門降輿乘輦至彰義宮降輦乘輿入宮大門降輿詣藏譜閣展拜奉審詣懿昭廟行酌獻禮乘輿出宮大門降輿乘輦入敦化門由協陽門還內
정조 21년 · 강
命故判書權爀之孫如有年滿者口傳錄用延秋門契父老曾蒙先朝賜米人令京兆訪問以聞
정조 21년 · 목
敎曰每當輦路之過此里也召見里中子弟者記昔聖諭中視同豐沛也今日因日寒雖未果焉否則必登躡心臺舊址而還者卽亦體昔日祠屋隣比之孝思也對里中子弟亦已說此群童則分與筆枝紙幅而其中有判書權爀家孫兒矣重臣權尙游權爀兩世冢宰受倚毗之眷何如而其家近無仕官之人書此而聞之且有承傳云而尙未得爲者尤豈非欠事其家如有年滿者今日內口傳錄用事分付年前一番述事而近久不問延秋門契父老之曾蒙先朝賜米之人者今或有之乎亦令京兆詳問以聞事一體分付
정조 21년 · 강
緘推忠淸監司韓用和仍命廟堂更飭營納引等逐邑査實以其爲弊之端釐弊之方使之從後狀聞引等與別卜定嚴立科條著爲令式
정조 21년 · 목
用和狀啓以爲謹將備邊司啓下關辭行會洪州牧監營納雜物引用之年條及補後廳財力之將至加斂委折使之詳査報來矣該牧使金履鎬牒呈內營納雜物春秋兩等原有定數各種價穀亦有會減而價穀一定而不易物價隨時而高歇取此貿彼輒患不足且其分定間多有前期預定之時取考各年雜物所納文書則乙卯秋等條折半預爲分定於同年三月卽爲備納及至同年六月營門交遞役又以秋等條全數分定仍卽備納旣已預納折半於三月又爲準納全數於六月分半條物種自歸疊納其後分定不踰一年兩次之例別無次次引用之事而本州補役廳本以民結詳定磨鍊設置者故各樣公下無論巨細皆從此取辦以防民役營納雜物價不足條亦以廳財劃出添補凡干需用極其浩繁而往在甲申詳定米一百石除出劃給於忠州牧自此以後所入則多數減縮應下則逐年增加挽近以來廳財罄竭殆不成樣云蓋此營用雜物雖有會減價穀如當穀賤物貴之時則折價之不足勢所必至而況其恒例外疊徵尤是貽弊之端故此後則一遵節目兩等分定外毋得加定之意永爲定式敎以巡營之春秋卜定雖曰營穀會減徵貴徵賤之時許多不足之數或出於結或出於吏結固民也吏亦民耳爲道臣者當其年例卜定猶且存心愛物嚬蹙鄭重寧忍引等而更添一瘼乎故相之遞任還朝也欲從此弊痛加釐正而未果今因洪州前牧使之筵奏使之發關査問則道啓結語何其太歇後大闊略也近來民憂國計擔却久矣然而道伯按其道猶可謂近於民而爲道伯爲此狀啓者此其意果在於修擧乎否乎爲自奉乎爲民乎大抵洪州如此則五十二州可從而知則只擧已現發之洪州一邑草草塞責未知洪州以外所謂營卜定擧皆價相當而弊不存乎斷斷無是理則藩臣不體朝令本意有若越視然者其罪何居譴罷之典猶屬末勘而此時迎送亦關民弊姑不嚴處爲先緘辭從重推考下司憲府施行引等道臣待査啓出場自本司分等勘罪之意草記而卿等出意見更爲關問使之逐邑査實以其爲弊之端釐弊之方一一擧槪撮要使之從後狀聞引等與別卜定嚴立科條著爲令式如有犯者直施以制書有違之律事載之禁府刑曹受敎爲弊釐弊萬有一不能詳察而另捄反致祛弊生弊民邑不受實惠營屬便歸凋殘則竝與前罪難免別般重繩亦令知警愓念將功贖愆之意一體嚴飭分付
정조 21년 · 목
該曹啓言泰安童蒙金玉鉉原情以爲渠父龍得以萬萬至冤事橫罹殺獄見繫瑞山而此獄情狀詞證無根實因無驗渠父所遭千古所無渠父使喚奴莫乭見侵於瑞山良丁故呈訴蒙頉後自作廳徵索國馬牽軍價而他邑所無之例不卽備給矣莫乭三寸叔李星三居在瑞山邑內兵吏捉致星三或杖或曳星三不勝其苦累度來往五月二十四日星三又來督錢曰如不給錢寧死於此無見作廳之箠楚云而渠父意謂徵索例談不以爲慮矣二十五日渠父出市而還則星三結項於架下急入救解則氣息已絕矣一邊爇火煖房一邊灌水下藥又爲招致星三子七金向晚僅得還生其翌日忽云背疼審視煖房時堗隙炎上以致爛炮背後起炮火傷藥治矣留三日乃能如常步歸六月初四日致死而告官起獄以渠父爲正犯伏乞亟令有司究覈可否云金玉鉉依先朝受敎放送所供請上裁敎以令道臣詳査狀聞後稟處
정조 21년 · 강
召見諸承旨及有司堂上李時秀李書九于誠正閣
정조 21년 · 목
承旨持公事也○予曰昨因錦伯狀啓有判下矣錦營所謂別卜定及引等之弊曾所入聞而此非但洪州一邑而已則及今現發之日一齊釐正在所不已卿等退議于大臣詳究弊源措辭嚴飭可也湖南似此之弊有司堂上曾經道伯想必知之矣書九曰湖南則雖無引等之例而凡係進上營納皆出於結役戶役而中間些少弊端亦不可殫記此在守令之守法與否矣予曰左傳之役今聞不日告竣經書進御如有進箋之例詳考爲之可也
정조 21년 · 강
兵曹判書李祖源陳疏請勘賜例批
정조 21년 · 목
疏略曰向來臺評臣實受以爲罪而日前憲臣疏語雖未見其詳而第以批旨中聖敎觀之憲臣之斥臣者在於冒彈出仕其言儘是從此臣亦可以知所處矣今若諉以暫遞厭然復出則是眞不知廉恥也臣固不足言其於聖朝四維之治果何如也雖被鈇銊之誅萬無轉動之望嚴敎荐下抗顏復肅自顧廉防更無餘地此際又有本曹入直堂上遞差之命矣曆單之當初修正實出臣手而緣臣引入僚堂替啓若論疏謬之失臣宜當之卽此而又添臣難進之一端伏乞亟賜同勘
정조 21년 · 강
戶曹判書金華鎭疏陳病狀乞遞賜批
정조 21년 · 강
持平沈達漢上疏辭職仍陳三條之論賜批
정조 21년 · 목
疏略曰殿下聖主也日吳不遑周文之求治也昧爽丕顯殷湯之卞色也憂勤萬機未嘗一時暇迭剖決庶務罔或一息濡滯庶績以熙百工以釐大哉殿下之爲君也雖然過於憂勤近於勞悴細大必親寒暑如一更漏已深而寢門猶開吁咈不倦而酬酢如響臣未敢知殿下所以终日勤孜至於夜分者豈盡軍國大計耶意者應行節目微瑣事務亦在其中則殿下何必爲此等酬應過於勞勤至於如此也凡人過用聰明則精神內損多費筋力榮衛外悴此修養家所忌也夫勞勤庶政雖人君之美事不親細務亦帝王之盛節國家事務自有大小君相治其大者若其小者下執事足矣雖三公亦有所不親況人主乎若得人而分職量才而授任內自朝廷外及州牧各得賢能咸稱其職則自可不勞而治無爲而化矣殿下所以爲此憂勤者無他分殿下之職者不足以分殿下之憂故也殿下未嘗爲官而擇人間或爲人而擇官初不審愼於授職之日而末乃憂歎於僨事之後或灼知不堪於重任而有若姑試於其人者然噫官職豈可以姑試乎哉殿下之用人如是故只自獨憂於上而無與共理於下者也伏願繼自今官人用人其難其愼若得其人則不憚久任苟非其人則不惜廢置切勿恩貸切勿驟遷則官稱其職民樂其業而殿下自可垂衣不言端拱無事矣至於小小節目則有司存何足一一煩上裁耶儲嗣國之本也自古聖王莫不以敎儲爲重夫其敎之之道只惟曰見正事聞正道近正人也蓋欲其命哲之初導之以正習之以正身不踐非禮之地耳不聽非禮之言目不接非禮之色習與智長化與心成方來誠正治平之業皆從此做出來矣惟我元子宮德性天啓睿質夙成就學未幾已訖一部小學此蓋元子宮生知之資而亦我殿下躬率之效也殿下以文王無憂之聖勤太宗遇物之誨養正之道敎義之方一遵三代敎胄之法於休美矣雖然戒之在微愼之在初若其明師在前勸誦在後此固殿下敎之之法也而或至於左右携僕一有不正則是有害於近正人也日夕玩習一有不正則是有妨於見正事也雖至文房之玩好者或近華美則是有損於行儉德也書策之常目者或非經史則是有違於行正道也伏願益念于玆克謹于微保傅衛翼之外雖至宮人之阿保者必擇端良溫慤之人掖屬之陪扈者必取恭謹重厚之流如或有以細娛進者必嚴斥之以快玩進者必禁絕之非聖賢之書勿令近於几案非法度之言勿使接於左右亦於講讀之暇宴息之頃時以儉奢安危之由勤怠治忽之本從容敎誨商證開導對玉食也則必使念農民扶犂之艱御錦衣也則必使知寒女擲梭之苦使此箇道理此箇說話純熟問聞慣習成就則以我元子宮明睿之資仁孝之性必有以默識心通薫陶養成於不知不覺之中矣異日正心修身克勤克儉之德其將權輿於此矣還穀法意蓋欲其量民戶之衆寡稱穀簿之多少而散斂有法補其不足而已也於今則不然或民少而穀多或民多而穀少穀多則民多受而難償穀少則分有限而難排此則必然之勢也此亦有由穀貴於沿邑故營閫作錢之必於是而穀日縮穀賤於山郡故營閫作錢之所不到而穀歲增二者均爲民弊而穀多之弊尤爲難救矣蓋稍實民戶不願受去而奸吏貨之久積化爲塵土許多穀物無以區處而貧人饞之一年負如邱山樂歲已不聊生而荒年益復難辦反逋之弊出於歲末而倉庫之穀多擁虛簿欲祛此弊必當先均穀簿而自朝家關飭諸道使之較量各邑民戶衆寡田結多少量其分留稱厥戶結使其穀米散給之數只足爲種糧補用之資而已若於此邑而有餘則移充他邑之不足近則以穀移轉遠則作錢移貿勿論山沿各令均劑然後爰命營閫凡有作錢支用者必令勿出其邑毋敢有捨賤從貴之弊勿使有峙山枵沿之患嚴立科條毋敢踰越則庶乎此弊少息吾民少安守令若不得人則雖欲矯弊而不可得矣伏願申飭選部精擇守宰若得其人則切勿速遞必爲久任若有成績則褒奬超擢若漢帝之重吏職則庶幾吏得其職民安其生矣守令若數遞則非但迎送之弊勞費吏民雖有杜召之才五日京兆安能有所爲乎數遞之弊殿下非不洞燭而除拜之際或不能盡然惟殿下深留意焉批以三條所陳皆切實當體念爾其勿辭察職
정조 21년 · 강
賜同知朴聖輝等米
정조 21년 · 목
漢城府啓言謹將傳敎發遣部官逐戶採訪則延秋門契父老之曾蒙先朝賜米之人者果無時存而其中二人甲午年動駕時以宮底居生特蒙別賜米之恩故修別單書入別單北部延秋門契前同知朴聖輝年七十四將仕郞鄭再復年六十三敎以同知朴聖輝年七十四其時年爲五十將仕郞鄭再復年六十三其時年爲二十九雖非入於父老賜米之中而旣云居在宮底別有恩典則不可仍置況今皆踰六七十令惠堂知悉七十人給米五斗六十人給三斗
정조 21년 · 강
命全羅監司李得臣査啓還下送
정조 21년 · 목
得臣以前光陽縣監韓師鎭勒買奴婢委折更査未得加現査官等待畢捧糴捧現告登聞事馳啓敎以豈其更査後加現則或恐前査之歇後爲罪有此全謄前啓上送乎道伯則出自卿班寧或爲此不似之擧乎必是査官等苟免罪過之計豈不萬萬駭然此狀啓還下送又以更無加現登聞則先從當該査官等當別般嚴處該房以此意題送書目
정조 21년 · 강
遞大司諫閔台爀正言李垿
정조 21년 · 목
政院啓言忠淸監司韓用和緘辭傳旨當爲承受而憲府諸臺在外或違牌請掌令未差之代開政差出敎以然則諫臺牌招承受與兩司未肅拜人許遞政官待開門牌招開政差出
정조 21년 · 강
刑曹以咸陽郡守宋煥章等緘推照律啓
정조 21년 · 목
該曹啓言慶尙監司李亨元回移以爲咸陽郡守宋煥章緘答內渠爲檢官知識淺蔑盧嶂獄事輕論傅生不審之罪在所難免云沙斤察訪金樂祖緘答內渠識見愚迷全時事理莫重獄事輕論傅生悚懍無地云宋煥章金樂祖等各杖八十收贖竝以公罪施行判下事體何等嚴重而閏六月行會之事今始修呈其所擧行誠極稽忽請道臣推考允之敎以功減一等
정조 21년 · 목
該營啓言本營牙兵等私獵於東郊矣沙阿里近處小豹一頭捉得封進而捉虎軍姓名別單書入別單先殺牙兵全就明內下木三疋布一疋再殺牙兵韓鎭龜木二疋布一疋
정조 21년 · 강
命總廳屬邑及關北嶺南都試居首沒技之次人等依例直赴
정조 21년 · 목
兵曹啓言總戎廳所屬南陽坡州長湍別驍士都試時南陽閑良洪橚居首坡州閑良劉光國居首北兵營所屬茂山以北六邑親騎衛都試時閑良李成彩居首趙顯章申會得騎蒭沒枝馬兵都試時閑良李春奉居首朱洛謙之次慶尙監營左右列別武士都試時出身金億左列居首閑良姜德潤右列居首閑良殷遇亨柳葉箭沒技閑良權重斤金百鍊片箭沒技閑良蔡德七金晟賛金▣騎蒭沒技矣居首及沒技人似當依法典直赴殿試之次人亦當直赴會試而係干恩典請上裁慶尙監營左列居首出身金億亦依法典禁御兩營哨官窠備擬之意請分付從之
정조 21년 · 강
刑曹以西部孔奉得殺獄三檢發遣曹郞擧行啓
정조 21년 · 목
該曹啓言西部孔有得白活內其四寸兄孔奉得被打於兪希耼金春光等處當下致命云故依例行檢矣取考初覆檢狀則實因相左疑惑多端依法典發遣本曹郞廳三檢擧行
정조 21년 · 목
予敎左副承旨李海愚曰重臣以何事入來欲爲請對云耶海愚曰未詳本末而聞重臣之言則以爲凶徒鴟張將有指日之變故不敢晷刻遲延忙急入來云矣予曰重臣所納之紙持入乎海愚曰持入矣予覽訖敎曰此事業已聞之本非如是驚動之事且有商量處分之道重臣則姑令退去可也
정조 21년 · 목
次對也○因本司坐起進不進單子敎以卿等旣來會再明日次對進定於今日○敎曰近日次對如華城廣州留守之上來者不爲入參備堂洪檍徐有隣牌招違牌無敢呼望有司堂上趙鎭寬之今又懸病於本司坐起者事體無所據從重推考使之進參○予曰近日士趨之不正多由於小品之書所謂小品之書卽明淸文體之支流也及今矯捄之道在於一變其道而亦不必過費辭敎但當人其人火其書而已蓋文體與世高下而西京之文主於典雅至唐詞章之學極其文采至宋經術之微奧四先生迭爲發揮天人性命之源誠正格致之工剖析闡明纖悉無遺而自明以後則經學文章別立門戶而又有考異之學强作名目務爲神奇學術之差人心之誤職此之由甚至於小品之流歸於異學名爲異學則豈非大可憂虞者乎今欲丕變此習則家而父兄朝而主司者若思回漓返樸之道克用出奴入主之政則何患其俗不變而士不正哉雖於泮試之製亦惟取其文體典雅者則當有一新之效此在國子長之得其人宋之李泰白文華之盛甲於當世而嘗入試國題不知解閣筆不作曰此必孟子書也蓋泰白以非孟之人不見孟子書故然矣予則近見應製諸作若有文字之不知出處者亦曰此必出於小品書也故相金錫胄之文集亦近作中脫灑者也而實爲蹈襲明淸體者之始農巖集亦未免此矣先正之不看明淸書農巖反以爲不知裏面故不好看予則以爲農巖之知裏面不如先正之不知裏面矣予曰備堂座目留守則不書進不進此後則上京留守則書進字可也廣州留守洪檍曰山城官廨諸處前留守已盡修理而未及用功於城堞矣臣方漸次修補爲計而至於城中九寺無處不頹佛殿僧寮雖不可一齊修治而軍物所儲之庫舍不容不趁今改建容費物方有難自下區劃亦不敢請得於公家若得空名帖僧俗合三百張則庶有區處之道矣予曰大臣之意何如右議政李秉模曰近來此弊不可不顧矣場市隴畝之間無人不金玉臣意則不可施矣檍曰本府二面幾將移屬華城矣將以楊州二面給代云而古楊州平邱二面較本府二面田結民戶殆不相當軍額之充定校吏之支放難準其數龍仁利川楊根等邑亦有附近之面當與畿伯及華留相議移劃而事多掣礙實難爲計矣予曰此是鷗浦駕過之時適見其地形之相接偶有酬酢而旣非筵稟停當者則今此所陳有若境界已換版籍已移者然事未定而先自撓民豈有如許道理乎檍曰臣與華留畿伯相議往復不啻屢次畿伯亦以楊州二面田結民案盡爲錄來臣亦於楊根龍仁利川等附近本府面里錄來其田民之總如此之際民安得不知乎臣之今番上來時古楊州民人等遮馬呼訴曰若果移屬則三千石軍納無望堪當難以奠業矣予曰安堵之民騷撓至此不但楊州之民龍仁利川楊根之民勢亦然矣卿於還營時明諭此意以爲轉相告諭依舊奠居之地可也
정조 21년 · 목
政院啓言水原留守徐有隣進參次對事飭敎牌招之下謂有情勢終不入參誠甚未安請推考允之
정조 21년 · 강
遞刑曹判書趙尙鎭參判李祖承
정조 21년 · 목
右議政李秉模啓言刑曹方有殺獄三檢擧行之事而判書趙尙鎭以實病姑難行公參判李祖承以其實故動駕時亦未參班而本曹多有擧行事請竝許遞從之
정조 21년 · 강
命唐串倉統還分給捧上皆付地方官畢捧後計其耗條出給統禆
정조 21년 · 목
右議政李秉模啓言頃因務安幼學金光軫羅州幼學李永甲等上言判付內唐串倉事問于道伯査問該邑使之論理狀聞後稟處事命下矣卽見全羅監司李得臣査啓則枚擧羅州牧使任焴務安縣監李弘源牒呈以爲唐串倉之因革一事本道營邑之議奉命使臣臺閣之論皆主革罷前後籌司覆奏非不知民邑難支之患而持疑不罷者特以忠武公李舜臣之所建置也今番行査時溯考文跡則設倉在於萬曆癸卯癸卯之於忠武戰亡之歲爲六七年之久然則非忠武所設灼然無疑統營都廳之因民瘼撤罷者已例斑斑可據而獨於此倉廟議之持難者必以古制不可更張軍需不可輕議今若以該倉各穀四千一百七十七石零中折半留置該倉依前分糴於兩邑五面取耗移運以爲補用軍需折半移付隣近穀小邑每年耗條自各該邑作錢出給於統校使之貿去物種則在該營別無利害之可論在兩邑庶免侵督之偏及在國穀亦爲裒益之一道至於禆卒之橫拏作弊者一付之本道道臣毋煩往復直爲勘處互相禁戢定式施行則似爲俱便之道竝請令廟堂稟旨分付矣統穀所在之邑莫不爲痼弊則況此都廳穀之統禆收捧者乎不待査啓可知爲弊而旣設統營則亦不可因其弊而盡去其穀矣道臣跋辭中折半留置該倉依前分糶折半移付穀小邑自各該邑作錢出給貿去物種云者非無意見而統禆旣已來捧則毋論穀之多少其爲誅求濫捧之弊自當與前一般至於橫拏作弊者道臣直爲勘處云者又是行不得之政統營完營等是相敬衙門帳下親禆異於土校等輩自完營或棍或杖不成事面臣意則倉所與穀物竝仍舊貫兩邑五面亦爲依前受食而分給捧上皆付地方官親執擧行畢捧後計其耗條眼同出給於統禆各種貿去者如前貿去穀物船運者如前船運則在邑民無異本邑之還在統營亦無掣礙之端而五面之自前所受本邑之還移送他面俾免疊受多石之苦他面又或穀多則移轉於附近穀小邑似合便宜故議于曾經道臣及曾經統帥之將臣則不害爲隨時權宜之道云請依此分付于該道臣及統制使處使之往復擧行從之
정조 21년 · 강
命杆城蔘價錢留置惠廳待京貢不足之時移送內局
정조 21년 · 목
宣惠廳堂上鄭民始啓言杆城蔘價上納後例送內局以爲醫官等劣蔘之需而劣蔘本以京貢中上下矣近以此錢之故漸成遺在事甚無義請此後則杆城錢留置本廳待京貢不足之時隨所用移送從之
정조 21년 · 강
命加德僉使張世紈與䔉山僉使相換
정조 21년 · 목
壯勇提調鄭民始啓言加德僉使張世紈以園所植木看檢事連爲上來矣植木之役多有看檢者遠地往來留住之際自致許久曠官亦甚可悶移處近地事勢俱便請令該曹與䔉山僉使相換從之
정조 21년 · 강
命前兵曹參知申鳳朝遞差傳旨勿施
정조 21년 · 목
敎曰兵曹前參知申鳳朝雖已差代事實則責在判堂而判書之引義雖過似然參知傳旨勿施
정조 21년 · 강
以尹弼秉爲刑曹參判李泰永爲參議前望也
정조 21년 · 목
以李義綱爲大司諫金履喬爲掌令沈鳳錫爲正言白師謹爲同敦寧趙心泰爲刑曹判書
정조 21년 · 강
命漢城判尹之代今日政差出待下批牌招開坐
정조 21년 · 목
以李秉鼎爲漢城判尹
정조 21년 · 목
予曰湖南民事更有聞知耶沿邑雖許停退而野邑則免歉云耶湖西則雖不若湖南之甚亦不可謂免歉俵災之外亦有優恤之道乎書九曰雖或有失稔處而俵災旣優別無自廟堂有所措劃之事矣予曰卿須與大臣詳議日後更稟也
정조 21년 · 강
命北關都試居首沒技人依例直赴或加資
정조 21년 · 목
兵曹啓言咸鏡監營所屬親騎衛都試時閑良玄尙默左列居首閑良嚴宗璧右列居首左列閑良朴膺祿片箭沒技出身金應允騎蒭沒技閑良朴成墪片箭沒技金日鳴金碩振騎蒭沒技右列出身李陽化直赴金達秋閑良金宗一金致成車彥尙騎蒭沒技而沒技出身金應允直赴金達秋自願邊將出身李陽化自願加資矣居首沒技人等似當依法典直赴殿試出身及直赴人邊將與加資亦當從自願施行而係干恩典請上裁從之
정조 21년 · 강
召見諸承旨及濟州判官趙章漢于誠正閣
정조 21년 · 목
承旨持公事章漢辭陞也
정조 21년 · 강
推兵曹堂上柳師模
정조 21년 · 목
以巡將望筒中差祭人不爲付標也
정조 21년 · 목
敎曰明日展拜景慕宮仍行臘享大祭省牲省器路由館峴該房以此知悉○因別雲劍單子敎以柑製受點人仍用○因兵曹軍兵磨鍊取稟草記敎以禁將率訓局步軍五哨禁衛鄕軍二哨爲先後廂馬兵三哨都領禁軍則三番隨駕留營留陳槍劍軍倭槍手扈徫軍官有廳軍竝除之事分付
정조 21년 · 강
遣傳香承旨馳詣司寒祭受香所奉審摘奸
정조 21년 · 강
有政吏曹判書沈煥之參判李敬一參議蔡弘遠進
정조 21년 · 목
以韓晚裕爲右尹權瑞應爲永陵參奉初仕也
정조 21년 · 강
命兵曹判書李祖源越俸訓鍊都正申大謙重推正李石求汰去
정조 21년 · 목
政院啓言卽因摘奸史官及宣傳官回奏其中守門勤幹者今日內陞敍口傳擬入怠者過齋後令兵曹決棍甚者棍汰事命下矣永禧殿守門將訓鍊主簿金坪陞敍傳旨捧入宗廟守門將訓鍊主簿韓性敬景慕宮守門將訓鍊主簿李宗蕃過齋後竝決棍社稷入番守門將訓鍊主簿鄭治臣出番守門將訓鍊主簿韓尙京竝棍汰事分付兵曹敎以卿若嚴飭豈有現發於摘奸之事乎萬萬駭然當嚴處特以仍任未久姑爲參酌先施越俸之典而不能檢飭之該院公事堂上從重推考正汰去
정조 21년 · 강
推濟州牧使曹命楫
정조 21년 · 목
禮曹啓言卽見濟州牧使曹命楫狀啓則去十月令宗廟景慕宮薦新唐金橘所結僅爲七箇內二箇間已枯落薦新事體至爲尊嚴不敢以他橘代封故以五箇謹援已例都封上送于禮曹以爲稟旨進獻爲辭矣謹稽本曹謄錄則結果稀疏之時或有減數封進之例而今此唐金橘五箇有不可備用於莫重薦新還爲下送只以五箇封進而以稟旨進獻措辭者極爲未安請該牧使推考允之
정조 21년 · 강
命樂安前郡守安㢞議處
정조 21년 · 목
義禁府啓言樂安前郡守安㢞原情以爲京債始以京司上納錢彌縫仍以倉穀六百七十石取用事則渠雖不無京債到任之後或取於月廩或取於由吏果無犯手於上納條還租分給條中二百六十三石七斗五升則丙辰正月適當濟州移轉穀八百石入送之時所儲之穀俱是歉歲捧還之租間多空殼不可不精實備送簸揚改量其所欠縮合爲二百六十三石七斗故當其春初穀貴之時推移無路果於還租分給條中不得已先爲補給而丙辰丁巳兩年耗條五十五石五斗竝三百十八石十二斗零還米一百二石及耗條十石三斗竝一百十二石三斗則本郡南門樓頹壓已久不可不改建而物力他無措辦之道今年分給條中貸用還米二百十七石四斗零則稅米上納時結還分給條而竝耗爲二百三十八石十四斗零右項三條合計爲六百七十石移轉補縮條則旣是民還所縮或徵於民間或取於民庫乃是流來邑規故待秋收捧還充計料渠褒罷徑歸未及收捧充補樓役貸用條則一百十二石三斗內二十石十四斗零自備充補其餘八十九石三斗則亦未及還充故以餘瓦十訥零願買人處每訥十八兩式定價出給以爲待秋充納之地結還分給條中竝耗二百三十八石十四斗零則窮春民人輩稅米納上時難於簸舂之勞費官需米中推移出給而自是已例從民願換給宮需米後結還二百三十八石十四斗零以官需米之代次次取用此是官民相濟不得已及時推移之事而皆有區處之可據愚迷昏錯徒循謬例初不能稟質於巡營未及還充於在官之時自陥大戾云所當請刑曾經都總都事請議處允之
정조 21년 · 강
兵曹以宣部守三薦武臣前銜人取才啓
정조 21년 · 목
宣薦前武兼朴亨源柳葉箭貫一中邊四中騎蒭一中落仕十二年前郡守成彥霖柳葉箭邊五中騎蒭一中落仕十五年前虞候尹載大柳葉箭貫一中邊四中落仕六年部薦前別提李寬福柳葉箭貫二中邊七中騎蒭二中落仕三年前萬戶金光德柳葉箭貫一中邊七中騎蒭一中落仕四年前萬戶李明宇柳葉箭貫二中邊四中騎蒭一中落仕九年
정조 21년 · 강
詣景慕宮展拜仍行臘享省牲器
정조 21년 · 목
具翼善冠袞龍袍乘輿出永淸門明政門降輿乘輦出弘化門由館峴至觀旂橋降輦乘輦至宮洞口降輦乘輿入宮大門降輿入齋室改具冕服詣版位行禮陞詣宮內奉審還入齋室改具遠遊冠絳紗袍詣省器位省器詣省牲位省牲仍行肄儀訖予謂掌樂提調趙鎭寬曰月前肄儀時使典樂輩合擊鐘與磬而其時只出試之之意矣今番廟享之樂亦欲合擊云甚不成該矣今欲更爲試之分付典樂試奏九成節次而分擊一成合擊一成以觀其節奏可也仍各奏一成訖予曰合擊之聲似無所優民始等曰鐘聲高而磬聲低故合擊則磬入於鐘有難審聽矣又命奏撤籩䇺送神等樂章予曰撤籩䇺則速奏實合廢撤不遲之義而送神曲則務從舒緩可也還入齋室少頃乘輿出宮大門降輿乘輦至觀旂橋降輦乘輦入弘化門至明政門外降輦乘輿入明政門永淸門還內
정조 21년 · 강
遣承旨馳詣宗廟社稷永禧殿奉審摘奸
정조 21년 · 강
命義城縣燒戶拔例顧助
정조 21년 · 목
慶尙監司李亨元以義城縣民家失火二十五戶燒燼馳啓敎以此時嶺南民事當寒失所切可矜依日前密陽盈德等邑拔例顧助其中小殘獨戶身與還亦依他邑已施之例三懸鈴措辭行會
정조 21년 · 강
命來十六日日次儒生殿講爲之
정조 21년 · 목
宗廟社稷永禧殿景慕宮臘享在明也
정조 21년 · 강
行宗廟社稷永禧殿景慕宮臘享
정조 21년 · 강
禮曹以宗廟景慕宮橘柑薦新啓
정조 21년 · 목
該曹啓言卽接濟州牧使曺命楫狀啓謄報則今十二月令宗廟薦新洞庭橘二百八十八箇依例封進而至於乳柑則僅爲二十五箇故都封上送以爲稟旨進獻爲辭矣宗廟薦新洞庭橘當日依例薦進而宗廟景慕宮薦新乳柑則在前如此之時有減數薦進之例請今亦依此例推移一體薦進允之
정조 21년 · 강
命湖西被災最甚邑新還難辦之類分數停退
정조 21년 · 목
敎曰湖西年事雖曰稍勝於兩南而其被災甚處民情必不下於兩南歲翻不遠目今民間形勢尤可以知之最甚邑新還難辦之類令道臣卽爲知委分數停退事三懸鈴行會
정조 21년 · 목
敎曰十五日開坼相値二十日都政相値左右相旣入來二十日次對進定於今日○予謂左議政蔡濟恭曰今冬之雪前所未有明年雨澤之浹洽庶有先占之徵矣濟恭曰農家亦以爲冬月之雪卽夏兩之兆云矣予曰雪深之時火不爲災而嶺邑失火近頗頻數無乃嶺南則罕雪而然耶濟恭曰日前聞鄕中往來人言則華城以南兩雪甚少云嶺南亦似同然矣予曰昨日湖西停捧傳敎卿等亦皆見之而果以爲如何濟恭曰恤民之聖德實不勝欽仰矣予曰卽爲行會而果能及時乎有司堂上趙鎭寬曰果卽行會矣濟恭曰臣於閤外問于寮相而有所酬酢者矣日前柑製之拔去雖出於朝家嚴科場之意而以臣淺見恐不無後弊之慮夫試券之有犯於違簾等格式者若不現發於坼榜之前則自前無拔去之例故東人科作之中違簾而居魁者往往有之至若今番事則旣已坼號傳敎又下之後以違簾及對偶不精等事至於拔去之境此後若有一二處違格之文又或現發於坼榜之後則今番事似或有爲例之慮恐有關於後弊矣予曰後弊則雖或可慮而亦豈有復有是事之理乎蓋違簾非止一二而其外違格及文不成樣處甚多如此之文不可以登諸科作頒示多士故命官箚請不得不許施矣右議政李秉模曰若是一二處違簾而已則亦何必至於陳箚之境乎臣等之不善考試爲人嗤笑固不足恤而其在朝家嚴科場之道不可不如是矣同成均李秉鼎曰科第之以違被選者固多有之而在前申思贊之類亦是拆榜後見拔者也伊日臣等之論蓋出於嚴科場矣濟恭曰同成均嚴科場之論誠好矣而旣爲主文則若使詳細照檢堅執於考試之際豈至於如是錯誤乎予曰卿言誠是矣予曰向來冬至日筵敎卿等想留意矣此旣異於抄選又非筮仕則膺是任者亦似無辭遜難進之端而欲求其人必在於讀書林下重厚篤實之類且遠人之有行檢者似必優於輦轂之下而誠有可合之人則愈多愈好矣濟恭曰伊日下敎不但出於聖意之一時喜悅而已實爲宗社億萬年無疆之休也臣自筵退以後豈敢不誠心力求而第在病伏之中素無此等人相知者誠未知何以則可得也今日下敎雖在林下讀書之人而林下讀書亦豈人人而可爲者哉自古我東先正皆從林下讀書中做得如此之人豈可容易求得乎秉模曰臣等之伏承下敎今旣多日而尙未得一二人可合者求之之道誠不容易矣予曰予於向來見長水倅柳尋春則步趨安徐容貌端正頗似學問中人必非科儒而止矣濟恭曰臣亦聞之則其居官亦頗有聲績云而此人乃文忠公之孫矣予曰文忠之家有如此人極爲可喜予曰言端旣出今適思之其人之實行誠不尋常云金斗默爲名人卿等亦知之乎秉模曰嘗入抄選至臺通而故相鄭存謙啓稟而削去矣予曰予雖未得詳知而此人果有所存云每不能忘之矣此人之外又有所念及者登科之後不生不滅無所區處豈不矜憐之甚者乎向來洪義泳之分館也亦以其至親家事公議峻發不許槐院而仍無歸屬國子芸閣竝不擧論此亦有關於刑政之一端者也當初槐院誠爲猥濫而最下之校書館亦有何不可乎濟恭曰聖敎允當矣若以嚴國法之意初卽拔去猶可也旣不拔去則最下等之校書館亦不許入誠有所如何矣秉模曰向來以芸閣施行之意似有下敎而未及施行矣予曰旣已登科之後尙無分館之名置之於非出身非儒生之間者甚不成說矣且義理之湮塞莫近日若則凡係刑政間事須以正大二字做去而此等處亦可不留意乎卿等更加詳知後筵來奏可也秉模曰湖西添還四萬二千餘石耗條屬於外整理所而此是備局所管故每自該道牒報本司以待行會然後移送于外整理所而旣是移屬者則不必番番行會此後則勿待行會直爲移送之意書送題目于該道道臣處何如予曰如是爲之好矣禮曹判書李時秀曰向來畿伯以東道陵寢造泡寺屬寺事擧條啓下矣臣曹今當發關擧行矣予曰東道比西道所重尤爲自別而西道之屬二寺猶爲過矣以西道屬寺中二寺移屬於東道之意定式草記可也兵曹判書李祖源曰都政時新堂上五員中一員當以守令擬入而無已準朔者無以備望不得已依七月都政例以京仕三品當爲擬入而京仕三品亦只有一人不可無變通之道矣予曰若數遞邑守令則不可擧論雖未準朔以三品擬入可也予曰訓鍊院節目須於歲前修正可也訓鍊院之設置禁軍肄習爲最緊之務古則後苑閱武亭春秋習閱龍虎將又有月習之規大抵禁軍肄於龍虎營而非騎步相配之制故敎場無習陣之法近來分營後仍行習陣有非設營之本意然古今異宜不可全廢而禁軍別將私習之法依故將臣張志恒之筵稟節目施行爲可矣祖源曰訓鍊院近甚狹窄難於習閱矣予曰此亦紀綱所關處也數十年前猶不若是近年南少營往來時見之則傍邊起耕甚多人家亦犯標內習閱姑無論設科之時鐵箭木箭能無傷人之慮乎字內營門將臣及訓鍊院堂上不可泛視處也至若箭串坪則或以爲都城之東不可爲閱武之地云爾而周禮講武之所亦在於東郊則其說亦甚無義矣予曰歲後耆社之新入者當爲幾人濟恭曰當爲三人矣予曰已入者凡幾人濟恭曰已入者爲二十六人而自設置耆社以來堂上之多未有如近來者今時則眞是壽域也予曰其供給凡節近則如何濟恭曰員數甚多故凡節每患不足而其勢則不得不然矣予曰嘗於田賦考見之則耆社有一千結劃給者宜無不足之慮而今聞如是匱乏緣何而然耶濟恭曰所入之數不爲不多而似緣於不能收拾而然矣工曹判書鄭民始曰結數劃給之外亦多有所屬土地而皆不能收拾諸堂許當給而未給之數合爲萬餘兩每爲列錄以置而仍成負債云矣予曰此後則另圖收拾之地好矣
정조 21년 · 강
命南漢留營屬嶺南華山餉米耗條五百石外受者自所在各邑作錢以納本營著爲式
정조 21년 · 목
左議政蔡濟恭啓言嶺南華山餉米耗條五百石屬之南漢留營每年自本營外受事擧條秋間已爲啓下矣外受本自有弊而況此穀散在各處留營所屬稱以外受下往列邑藉勢咆喝必無所不至則其爲弊於小民當如何也臣意則使五百石耗散在之邑各自依定式作錢以納本營至於外受之規一切革罷則於小民不無所益請以此分付南漢以爲定式遵行從之
정조 21년 · 강
飭湖南道臣守宰安集流民仍飭兩南賑政
정조 21년 · 목
左議政蔡濟恭啓言近因湖中來往人聞內浦諸邑則優可免歉而入冬以後湖南流丏繈續不絕無論峽野村落在在留屯原居之民實有不勝支當之憂云矣湖南雖非全一道慘歉沿邑數十旣皆尤甚則或逃身役或避官糴扶携道路者其勢似然以聖朝若保之政豈可坐視其顚連而止乎臣謂嚴飭湖南道臣守宰可蠲者蠲之宜賑者賑之使得以聞風還集則惠澤可以下究主客庶免俱困請以此申飭敎以今年農形民勢困於催科兼爲就食必有此流離之他之患一念耿耿何嘗一刻少弛而今聞卿言尤爲切矜惻旣聞之後豈忍任其抱携之他乎然如年前關西事而或有刷還之擧反非順其性之道嚴飭兩南道臣另加孜孜於救急賙賑之方俾流者居者有聞風還集安意奠土之實效道伯邑宰之勤慢自有考察之擧竝以此意分付
정조 21년 · 목
左議政蔡濟恭啓言入侍體例何等嚴重而左右史不爲備員徑先登筵殊極未安請當該承旨從重推考從之
정조 21년 · 강
命惠廳位太作錢事置之
정조 21년 · 목
右議政李秉模啓言臣於日前見惠堂擧條則有惠廳位太依他司例作錢之請而第念惠廳事體不可與該司比同雖未知前此霑漑之在於何處如欲禁其防納之弊則嚴法而禁之而已何必自該廳送吏作錢乎或恐無知之類錯認以損下之政臣意則置之似好從之
정조 21년 · 강
飭京畿關東三南道帥臣戢盜
정조 21년 · 목
右議政李秉模啓言戢盜爲荒政之一而近來諸道全不致意南中竊發之患比比有之其中强盜之現捉者亦或有夤緣圖脫之弊云事之可駭莫此爲甚明火强盜自有當律具格啓聞依律正法斷不可已且左右捕廳之外方出使雖不得擅便爲之如有不可不跟捕者則亦令議廟堂擧行而凡事緩之則便歸蕩然急之則又致搔擾諸道苟能知此利病平民無或枉罹姦宄無所倖逭則安保元元之道莫大於此以此嚴飭三南道帥臣惕念擧行京畿關東亦多此患請一體嚴飭從之敎以此在兵閫之臣擧職之如何若有不謹之處更有入聞者各別論勘
정조 21년 · 강
命漂民回還時過畿營者以供饋給馬形止狀聞
정조 21년 · 목
右議政李秉模啓言我國漂民回還時自灣府至原籍官沿路之供饋給馬等節自當如例施行而原籍官在於南中則必路過畿營矣畿營與他沿路有異此後如有回還漂民之來到畿營者以依例供饋替給刷馬次次轉送形止發送前卽爲狀聞事請分付道臣從之
정조 21년 · 강
命參下文官之以陵別檢除郵官者更爲計仕
정조 21년 · 목
吏曹判書沈煥之啓言參下官計仕之法如以監役爲敎官則通計兩仕準三十朔而乃陞六品矣諸陵別檢出爲郵丞者亦當依此例繼其仕而陞六乎臣曹曾無一定遵用之規敢達矣敎曰仕法內外各異故相猶以相換窠更爲計仕爲式郵官新除者亦當更爲計仕銓曹隨時闊狹之弊此後嚴飭
정조 21년 · 강
命承傳宣傳官李甲會都政收用
정조 21년 · 목
兵曹判書李祖源啓言承傳宣傳官李甲會去七月都政時有從後更爲收用之命矣今番則何以爲之乎敎以今番則收用
정조 21년 · 목
宣惠廳堂上鄭民始啓言今年三南給災數多收租大縮在前如此之時營官需及各樣會減價例爲減分今年三南依癸丑年例減分磨鍊敎曰大臣之意何如左議政蔡濟恭曰忠信重祿聖人攸訓我朝立制京司則皆不免冷薄於營邑始有重祿之遺意而若値少歉之歲就此而輒行減分之政臣則以爲迫切矣右議政李秉模曰惠堂所奏果有所據而湖西之減分似或爲過矣敎曰自前應行之格例雖不可廢閣予心之常所睠睠者在於重祿營官需則從最小例以九分一擧行湖西尤爲殘簿勿爲減分
정조 21년 · 강
命前備堂李書九還差仍察有司之任
정조 21년 · 목
司饔院啓言卽見本院奉事洪大衡稟目則以爲分院年例所納晉州白土爲民邑難支之弊且於邑吏上納時細詢則近來土眽漸盡鑿掘艱辛元數爲一百六十石差過一兩年開拓尤難實無充數上納之望云此事不可不從長釐革今番下往分院時招致老鍊匠卒多般磨鍊則謂以罷甲燔之後一年八十石庶可從略支用矣今年旣有元數捧上且多前燔造官李應鼎留儲如能十分節省庶爲兩年需用且今嶺南値歉此等之弊尤宜蠲除明年則只二十石上納再明年折半上納則不但爲晉民之實惠且有補於朝家之經費以此定式似好而第船價等米條則每年取剩添補於本院員役料條若以白土之減數隨以現縮則院中無他給代之需亦一弊端米條則雖明年依例上納之意請令草記變通云今此白土之弊參以從前所聞則誠如稟辭其所論理定數亦頗該詳支用旣無所損經費亦有所益竝依稟辭施行而行會本道至於來頭用下之撙節與否專在分院官之拮据此後或有尾閭之費每年若無留儲之事依頃年啓下節目院屬從重勘律諸郞亦爲論責之意請一體措辭嚴飭允之
정조 21년 · 강
重推前濟州判官趙敬日
정조 21년 · 목
司僕寺啓言濟州前判官趙敬日遞任進上馬三匹今纔上來而馬品俱孱劣全無步才事之可駭莫此爲甚請趙敬日姑先從重推考允之
정조 21년 · 강
命金吾時囚安㢞保放
정조 21년 · 목
義禁府啓言日寒如此時囚以草記議處事命下矣時囚安㢞道啓囚供節節相左罪囚自明固不可取信若以道啓勘斷則事係贜汚罪關一律其在審愼之道恐難直爲勘律請令本道更爲査覈狀聞後稟處允之敎以査啓來到間保放
정조 21년 · 강
禁衛營以武藝廳技藝居首及之次人等施賞啓
정조 21년 · 목
該營啓言依武藝廳丁巳一年射藝都計劃單子判付技藝居首丁元瑞李成郁等各木二疋布二疋之次金禹績梁虎甲等各木一疋布一疋施賞
정조 21년 · 강
訓鍊院進本院節目
정조 21년 · 목
該院啓言謹依二月所下傳敎本院節目揭板院壁次別單書入節目本院之設昔在我國初盛際以訓鍊觀稱而觀改以爲院軍諮祭酒之任司馬參軍之號秩然有備煥然可觀一自建院而寘官于以訓武而鍊戎禮倣孟秋月之選士才多郝廷玉之識法由武擧而制戎權者莫不發軔於是院是觀累百年于斯謹按文襄公梁誠之備邊十策曰年四十以下內禁別侍衛甲士中有器識解文字者取自願入學訓鍊觀除入番巡綽日外武經習讀略倣成均館例又曰今訓鍊觀卽宋朝武學也乞幷纛所于訓鍊觀而立武成王廟又曰六十日就訓鍊觀習杖防牌亦於訓鍊觀習訓之又曰訓鍊院習讀官讀通鑑武經將鑑兵耍陣法兵將說請除通鑑或加兵政經國大典曰武科初試院試訓鍊院錄名試取又曰內禁衛本曹同都總府訓鍊院堂上試取凡軍士試取同但正兵鍊才則訓鍊院試取又曰武科依文科例除授分差別侍衛及訓鍊院權知又曰二月九月二十日本曹都總府堂上於郊外或訓鍊院點考兼司僕內禁衛忠義衛族親衛各品伴倘壯勇衛戎器又曰出直軍士助番巡綽外三日內一日就訓鍊院習陣或射帿所管部將同本院堂下點試續大典曰禁軍取才內三廳出身取才本曹都總府訓鍊院試才又曰凡擧子停擧訓鍊院參外時仕三員會議又按故奉常正車天輅本院重創上梁文曰大司馬月沙相公留心革舊銳意鼎新層階廣庭敞漢家之平樂厚棟大宇巍魏氏之華林於此可以知官制之沿革無常院廨之興廢有時都監之設權輿於是院鍾漏之掌寄寓於是觀而粵我太宗朝十七年本觀請屬田以養武士世祖朝四年命訓鍊官正陣法成宗朝元年命各年武科出身閑散無所屬者隨品差習讀權知日赴本院讀兵書習射堂上考察有文武才者報兵曹總府試取調用於東西班守令僉使萬戶四年設耆老宴于本院二品以上年七十者竝許赴命都承旨宣醞遂以每年重九爲宴日及至我中宗朝中興大業實基於本院遂與漢之南北軍唐之天策府竝列而尊嚴仁祖朝忠定公李貴建能麼兒廳掌兵書考講堂上郞廳以都正習讀例兼逮我先因相臣之筵奏合廳於本院而特命重修丹艧一新天廻玉輦雲漢之什庸作榮動靺韋光生草木恭惟我聖上臨御以來誕敷文敎兆民被難名之化四方聞無聲之樂壽考作人之休洋溢區宇而旣又曰咨道軫弛張裒輯兵學之通集成武藝之譜竝用長久觀感風動仙蹕才臨於南營溫綸載渙於北宸娓娓乎堂構之責眷眷乎維持之方百堵俱興一院改觀翬飛鳥翼輪焉奐焉猗歟盛哉凡厥附注之流孰不欲興起而舊庸以副我聖上陶鑄振作之盛德至意乎合行條件開錄于左以爲永久恪遵之地一禁旅創設之初必肄藝于是院或試閱于禁中宏遠之謨經長之圖不勝攅頌而倣各營朔操及中日之例每月行操仲朔私習著爲定式司馬之詰戎於郊雖曰治兵之大要在昔龍將虎將分肄課習蔚有成效尙稱美制趁今院廨之重新參酌倚衡更申月習之古規者誠爲簡當懋實之政從今以後別將必於每朔初日聚會於本院肄習進退馳逐之節亦於春秋本兵行操於敎場以振軍容敎場之以鷺梁硬定者本非古法毋論南小營沙阿里慕華館從便設行以復舊例至於私習及組練應行事例令兵曹撰成節目啓下擧行一本院廨字日後修飭之節使訓禁御三營擧行隨毀隨補毋至事役浩大若不趁時改葺有如前頹廢之弊該營將臣論責一試射課講本非二致能麼兒廳之乙酉合屬明載通編而有名無實因循至今兼郞廳二員以本任習讀例受本院之褒貶而實郞廳二員不爲關由於本院自今爲始依兼郞廳例受等第於本院而只令參謁於兵曹俾除一司兩歧之嫌一能麼兒廳之合付本院以三軍門中軍例兼堂上載在通編本院都正一員之例兼堂上亦是古例從今以往以實都正依前例兼以爲輪回考講之地一院宇毀畵之弊專由於守直之不嚴權知參軍奉事旣不許輪直則能麼兒實郞廳二員與僉正以下主簿以上輪回入直墻內外各公廨及燕子樓每日嚴飭雖至片瓦塊石之微或有破傷閪失之弊則這這査徵於不謹守直之吏隸厙直等處登時修補罅漏俾嚴守直之方一院稱訓鍊則肄習之類不可一切痛禁使不得接跡毋論墻內外燕子樓冒犯禁條毀傷墻壁頑不從令者入直郎廳隨現投報句管某營閑良則嚴棍懲礪朝官則草記論罪一本院官員輪回入直於廟社殿宮之門纔有新式雖僉正主薄中差以文官者無拘入直
정조 21년 · 강
咸鏡監司李鼎運以會寧鍾城兩邑改量案馳啓
정조 21년 · 목
該監司狀啓以爲會寧府鍾城府量田緣由前道臣趙尙鎭在任時陳請蒙允使之改量兩邑量案今始磨鍊報來故依例上送該曹連接會寧前府使崔景岳鍾城前府使李尙謙所報則以爲丁亥量案後三十餘年之間屢經水災川反浦落永無田形者土瘠陳廢已作柴場處極甚夥然無土徵稅之弊間多有之故依朝令改量則會寧府比丙辰元田畓加總十結二十負九束續田不足四百六結三十負八束鍾城府比內辰元田畓加總三結九十八負九束續田不足五百七結七十六負六束元田畓雖有如千加總而續結不足若是夥多不勝惶悶而俱是山腰陳廢之地川邊沙石之處未免白徵不得已一依量田結數修成册上送云本道續結雖無比總之事而至於六鎭不過爲自其邑公下需用之資莫重田結若是減縮不勝驚駭別加嚴飭於兩邑使之期於準總亦自臣營別遣褊裨詳細摘奸則兩邑續結之不足果如所報元田畓旣已準總有餘而今若以續結之減縮强令充數則民有白徵之冤官有虛錄之弊不得已一依時起數磨鍊
정조 21년 · 강
命十月朔日次儒生殿講十六日同爲設行
정조 21년 · 강
命藝文提學金載瓉牌招
정조 21년 · 목
因弘文提學沈煥之牌招啓辭敎以大政當前似妨務藝文提學牌招
정조 21년 · 강
命舊選文臣李魯春李儒修等賞典竝於計劃頒賞日親授
정조 21년 · 목
敎曰抄啓文臣九月朔新舊選親試追試時利川府使李魯春二下一居首而三月朔亦爲居首連二次優等內下大鹿皮一令賜給二下二副司果李儒修內下小鹿皮一令賜給皆令計劃頒賞日親授仍令內閣知悉
정조 21년 · 강
放同福縣定配罪人柳烇
정조 21년 · 목
金吾以徒限已滿依例放送啓允之
정조 21년 · 강
命申大尹供辭與該閫狀語相左者令道臣詳査狀聞